VEGA og Live Nation præsenterer

**De progressive metal-entusiaster i Protest the Hero nedlægger VEGA**

*Det canadiske metalband Protest the Hero har haft uventet stor succes med deres kommende album, der er blevet en realitet som følge af crowfunding. Hør de nye sange, når bandet fylder VEGA med aggressiv metal-spade tirsdag den 14. januar.*

Det canadiske, progressive metalband Protest the Hero excellerer i genrens tunge og aggressive sange, drevet frem af hidsige guitarflader og eksperimenterende kompositioner. Kvintetten trækker på samme inspirationskilder som The Dillinger Escape Plan og Sikth.

**Crowfunding-succes**

Den 29. oktober udkommer bandets fjerde album *Volition*, som blev en realitet efter en meget succesfuld crowdfunding-kampagne via siden Indiegogo. Protest the Hero ville gerne undgå pladeselskaber og selv stå for hele processen. Deres mål var at indsamle 125.000 dollars. Det donerede forventningsfulde fans inden for 30 timer, efter bandet havde postet kampagnen på deres Facebook. Da kampagnen blev lukket ned, havde fansene indsamlet næsten det tredobbelte beløb.

Bandet tror selv, de havde så stor succes med at crowdfunde pladen, fordi de altid gør noget ud af at møde deres fans, når de turnerer.

I begyndelsen af september kom førstesinglen "[Clarity](http://www.youtube.com/watch?v=I3c9MhDNW2w)" som en smagsprøve på *Volition*. Protest the Hero kunne godt have sat et mindre mål for indsamlingen end de gjorde, men bandet går meget op i at indspille på den ”gammeldags” facon med alle instrumenter i studiet uden nogen digitale krumspring.

**Flyvende aber**

Tidligere har Protest the Hero gjort sig bemærket som support for prominente navne som [Killswitch Engage](http://en.wikipedia.org/wiki/Killswitch_Engage), [In Flames](http://en.wikipedia.org/wiki/In_Flames), [Bullet for My Valentine](http://en.wikipedia.org/wiki/Bullet_for_My_Valentine) og [Between the Buried and Me](http://en.wikipedia.org/wiki/Between_the_Buried_and_Me). De tiltrak sig også masser af omtale med deres video til sangen "[Heretics and Killers"](http://www.youtube.com/watch?v=5X0dC50ousY) på blandt andet MTV. I videoen optræder bandmedlemmerne som de flyvende aber i *Troldmanden fra OZ*. Aberne er blevet arbejdsløse efter den Onde Heks fra Vest bliver dræbt, og derfor prøver de, uden meget held, lykken som salgsassistenter, tjenere og gademusikanter.

**Fakta om koncerten:**

Protest the Hero (CA)

Tirsdag den 14. januar kl. 20

Lille VEGA, Enghavevej 40, 1674 København V

175 + gebyr

Billetsalget starter senere i dag via vega.dk og billetnet.